ಎಚ್1ಬಿ ವೀಸಾ ನಿಯಮಗಳಲ್ಲಿ ಬದಲಾವಣೆ: ನ್ಯಾಯಾಲಯದಲ್ಲಿ ಪ್ರಶ್ನಿಸಿದ ವಾಣಿಜ್ಯ ಸಂಸ್ಥೆಗಳು ವಾಶಿಂಗ್ಟನ್, ಅ. 20: ಅಮೆರಿಕ ಸರಕಾರವು ಇತ್ತೀಚೆಗೆ ಜಾರಿಗೆ ತಂದಿರುವ ಎಚ್1ಬಿ ವೀಸಾ ನಿಯಮಾವಳಿಗಳನ್ನು ಅಮೆರಿಕ ವಾಣಿಜ್ಯ ಸಂಸ್ಥೆ, ಉತ್ಪಾದಕರ ರಾಷ್ಟ್ರೀಯ ಸಂಘ ಎನ್ಎಎಮ್ ಮತ್ತು ಇತರ ಹಲವಾರು ಸಂಘಟನೆಗಳು ನ್ಯಾಯಾಲಯದಲ್ಲಿ ಪ್ರಶ್ನಿಸಿವೆ. ನೂತನ ನಿಯಮಾವಳಿಗಳು ಅತ್ಯುನ್ನತ ಕೌಶಲ ಹೊಂದಿರುವ ವಿದೇಶಿ ಉದ್ಯೋಗಿಗಳು ಅಮೆರಿಕಕ್ಕೆ ವಲಸೆ ಬರುವುದನ್ನು ತಡೆಯುತ್ತವೆ ಎಂದು ಈ ಸಂಸ್ಥೆಗಳು ಆರೋಪಿಸಿವೆ. ಈ ತಿಂಗಳ ಆದಿ ಭಾಗದಲ್ಲಿ, ಅಮೆರಿಕದ ಆಂತರಿಕ ಭದ್ರತಾ ಇಲಾಖೆಯು ತನ್ನ ಅಂತಿಮ ಮಧ್ಯಂತರ ನಿಯಮದಲ್ಲಿ ವಿಶಿಷ್ಟ ಉದ್ಯೋಗದ ವ್ಯಾಖ್ಯೆಯನ್ನು ಕಿರಿದುಗೊಳಿಸಿತ್ತು. ಈ ಮೊದಲಿದ್ದ ನಿಯಮಗಳು ವ್ಯವಸ್ಥೆಯನ್ನು ದುರುಪಯೋಗಪಡಿಸಲು ಸಹಾಯ ಮಾಡುತ್ತಿದ್ದವು ಎಂದು ಹೇಳಿ ಅವುಗಳನ್ನು ರದ್ದುಪಡಿಸಿತ್ತು. ನಾರ್ದರ್ನ್ ಕೊಲಂಬಿಯ ಜಿಲ್ಲೆಯ ನ್ಯಾಯಾಲಯದಲ್ಲಿ ಸೋಮವಾರ ಮೊಕದ್ದಮೆಯನ್ನು ಹೂಡಲಾಗಿದೆ. ಅಪಾಯಕಾರಿ ಎಚ್1ಬಿ ವೀಸಾ ನಿಯಮಗಳನ್ನು ಮುಂದುವರಿಯಲು ಬಿಟ್ಟರೆ, ಅವು ಅಮೆರಿಕದಲ್ಲಿರುವ ಲಕ್ಷಾಂತರ ಉದ್ಯೋಗಿಗಳ ಮೇಲೆ ಪರಿಣಾಮ ಬೀರುತ್ತವೆ ಹಾಗೂ ಅತ್ಯುನ್ನತ ಕೌಶಲದ ಉದ್ಯೋಗಿಗಳನ್ನು ನೇಮಿಸಿಕೊಳ್ಳುವ ಮತ್ತು ಉಳಿಸಿಕೊಳ್ಳುವ ಕಂಪೆನಿಗಳ ಸಾಮರ್ಥ್ಯವನ್ನು ಕಸಿದುಕೊಳ್ಳುತ್ತವೆ ಎಂದು ಮೊಕದ್ದಮೆಯಲ್ಲಿ ಹೇಳಲಾಗಿದೆ. ಅಮೆರಿಕದ ಪ್ರಮುಖ ತಂತ್ರಜ್ಞಾನ ಕಂಪೆನಿಗಳು ಎಚ್1ಬಿ ವೀಸಾಗಳನ್ನು ಬಳಸಿಕೊಂಡು ವಿದೇಶಗಳ ಅತ್ಯುನ್ನತ ಕೌಶಲದ ಉದ್ಯೋಗಿಗಳನ್ನು ನೇಮಿಸಿಕೊಳ್ಳುತ್ತವೆ.